b"\n_START_ARTICLE_\nBruny Surin\n_START_SECTION_\nInicis de la carrera esportiva\n_START_PARAGRAPH_\nSurin va n\xc3\xa9ixer a Cap-Ha\xc3\xaftien, Hait\xc3\xad i es va traslladar al Canad\xc3\xa0 amb tota la seva fam\xc3\xadlia el 1975. Va debutar internacionalment als Jocs Panamericans de 1987, on aconsegu\xc3\xad el 15\xc3\xa8 lloc a la prova de salt de llargada. En aquesta mateixa prova, per\xc3\xb2 als Jocs de Se\xc3\xbcl de 1988, va repetir la mateixa posici\xc3\xb3.\n_START_SECTION_\nEls \xc3\xa8xits esportius\n_START_PARAGRAPH_\nAls Jocs de la Commonwealth 1990 Surin va guanyar la medalla de bronze als 100 metres llisos i fou el set\xc3\xa8 en salt de llargada. Al Campionat del M\xc3\xb3n d'Atletisme de T\xc3\xb2quio de 1991 va ser vuit\xc3\xa8 als 100 metres. L'any seg\xc3\xbcent als Jocs Ol\xc3\xadmpics de Barcelona va ser quart en aquesta mateixa prova i arrib\xc3\xa0 a semifinals dels 4x100 m._NEWLINE_Participant en el Mundial d'Atletisme de 1993 fou cinqu\xc3\xa8 als 100 metres i guany\xc3\xa0 la medalla de bronze en els 4x100 metres. Als Jocs de la Commonwealth 1994 guany\xc3\xa0 la medalla d'or al relleu 4x100 metres, per\xc3\xb2 fou eliminat a semifinals dels 100 metres. Al Mundial d'Atletisme de 1995 va aconseguir el segon lloc als 100 metres i el primer al relleu de 4x100 metres._NEWLINE_Als Jocs d'Atlanta de 1996 el relleu canadenc no era el favorit, tot i haver guanyat quasi tots els t\xc3\xadtols disponibles durant els dos anys anteriors. A la final dels 4x100 m l'equip canadenc va derrotar a l'estatunidenc per mig segon. Als 100 m va arribar a semifinals._NEWLINE_Bruny Surin i el relleu canadenc van guanyar novament l'or als Mundials d'Atletisme de 1997, per\xc3\xb2 de nou sense l'equip dels Estats Units. En aquests campionats Surin fou set\xc3\xa8 als 100 m._NEWLINE_Als Mundials de Sevilla de 1999 va quedar segon als 100 metres, amb el mateix temps que Donovan Bailey.\n_START_SECTION_\nLa retirada\n_START_PARAGRAPH_\nAls Jocs de Sydney Surin fou eliminat a les semifinals dels 100 metres. La seva darrera participaci\xc3\xb3 en un gran campionat tingu\xc3\xa9 lloc el 2001, al Mundial d'Atletisme d'Edmonton, en la qual es lesion\xc3\xa0 greument durant les semifinals dels 100 m."